लीबिया के नए नेता अगले सप्ताह जाएंगे त्रिपोली  
लीबिया के नए नेताओं ने कहा कि लोकतांत्रिक शासन की उनकी योजना को अंतरराष्ट्रीय समर्थन मिल रहा है, जिसके बाद अगले सप्ताह वे त्रिपोली जाएंगे।
लीबिया के नए नेताओं ने कहा कि मुअम्मर गद्दाफी को उनकी फौजें हरा चुकी हैं और लोकतांत्रिक शासन की उनकी योजना को अंतरराष्ट्रीय समर्थन भी मिल रहा है, जिसके बाद अब अगले सप्ताह वे त्रिपोली जाएंगे।  नेशनल ट्रांजीशनल काउंसिल (एनटीसी) के अध्यक्ष मुस्तफा अब्देल जलील ने बेनगाजी में कहा, हम अगले सप्ताह त्रिपोली जाएंगे। हमारी राजधानी त्रिपोली है। एनटीसी ने 26 अगस्त को अपनी कार्यकारी शाखा को लीबिया की राजधानी में स्थानांतरित करने की योजना का ऐलान किया था। लेकिन यह भी कहा था कि पूरी परिषद और उसके अध्यक्ष तब ही वहां, जाएंगे जब उन्हें सुरक्षा की गारंटी मिलेगी।  अब्देल जलील का बयान गद्दाफी द्वारा अज्ञात स्थान से दिए गए, छापामार युद्ध के संदेश के प्रसारण के बाद आया है। त्रिपोली में हजारों लोग नए नेतृत्व के समर्थन में शहीद चौक पर एकत्र हुए। इनमें से कई ने घुंघराले बालों का विग पहन कर गद्दाफी का मजाक उड़ाया और कुछ ने अमेरिकी तथा फ्रांसीसी ध्वज भी लहराए।